ບໍລິສັດ​ຕ່າງ​ຊາດ ​ຫຼາຍກວ່າ 150 ລາຍໄດ້​ລົງທຶນ ​ຢູ່ທີ່​ເຂດ​ເສດຖະກິດ​ຕ່າງໆ ​​ໃນ​ລາວ
ກະຊວງ​ແຜນການ ​ແລະ​ການ​ລົງທຶນລາຍ​ງານ​ວ່າ ມີ​ບໍລິສັດ​ຕ່າງ​ຊາດ 158 ລາຍ ​ທີ່​ໄດ້​ລົງທຶນ ​ຢູ່​ໃນ​ເຂດ​ເສດຖະກິ​ດຕ່າງໆ ໃນ​ປັດຈຸ​ບັນ.
ບັນດາບໍລິສັດຕ່າງຊາດຫຼາຍກວ່າ 150 ລາຍ ໄດ້ລົງທຶນໃນເຂດ ເສດຖະກິດພິເສດ ແລະເຂດເສດຖະກິດສະເພາະ ໃນລາວຄິດ ເປັນມູນຄ່າລວມຫຼາຍກວ່າ 4 ພັນ 7 ຮ້ອຍລ້ານດອນລາ ໂດຍ ສ່ວນໃຫຍ່ເປັນການລົງທຶນຂອງຈີນ ກະຊວງແຜນການ ແລະການລົງທຶນລາຍງານວ່າ ມີບໍລິສັດຕ່າງຊາດ 158 ລາຍທີ່ໄດ້ ລົງທຶນຢູ່ໃນເຂດເສດຖະກິດພິເສດ ແລະເຂດເສດຖະກິດສະເພາະ ທີ່ມີຢູ່ 10 ແຫ່ງ ໃນປັດຈຸບັນ ແລະມີມູນຄ່າລວມກັນຫຼາຍກວ່າ 4,700 ລ້ານດອນລາ ໂດຍເຂດທີ່ມີມູນ ຄ່າລົງທຶນຫຼາຍທີ່ສຸດ ກໍຄືເຂດເສດຖະກິດພິເສດສາມຫລ່ຽມຄຳ ຢູ່ເມືອງຕົ້ນເຜິ້ງ ແຂວງ ບໍ່ແກ້ວຊຶ່ງໃນປັດຈຸບັນນີ້ ໄດ້ລົງທຶນໄປແລ້ວຫຼາຍກວ່າ 500 ລ້ານດອນລາ ຈາກແຜນ ການລົງທຶນລວມ 2,250 ລ້ານດອນລາ ທີ່ເປັນການລົງທຶນທັງ 100 ເປີເຊັນຂອງບໍລິສັດ ເອກະຊົນຈາກປະເທດຈີນ ສ່ວນເຂດເສດຖະກິດສະເພາະ ບໍ່ເຕັນແດນງາມ ຊຶ່ງຕັ້ງຢູ່ແດນລະຫວ່າງລາວກັບຈີນ ໃນເຂດແຂວງຫລວງນ້ຳທານັ້ນ ກໍເປັນອີກເຂດໜຶ່ງ ທີ່ເປັນການລົງທຶນຂອງກຸ່ມບໍລິສັດ ຈາກປະເທດຈີນເຊັ່ນດຽວກັນ ໂດຍໃນປັດຈຸບັນ ກຸ່ມຜູ້ລົງທຶນກຳລັງກໍ່ສ້າງສາງສິນຄ້າ ແລະສູນກັກກັນພືດອັນເປັນສ່ວນໜຶ່ງ ຂອງແຜນການພັດທະນາໃຫ້ເປັນເຂດການຄ້າ ແລະບໍລິການຄົບວົງຈອນ ທີ່ຈະໃຊ້ເງິນລົງທຶນລວມເຖິງ 500 ລ້ານດອນລາ ໂດຍກ່ອນໜ້ານີ້ ທາງການລາວໄດ້ມີຄຳສັ່ງໃຫ້ປິດບ່ອນກາສິໂນຢູ່ໃນເຂດເສດຖະກິດ ສະເພາະບໍ່ເຕັນແດນງາມໄປແລ້ວ ຊຶ່ງມີສາເຫດມາຈາກບັນຫາຫຍໍ້ທໍ້ ທີ່ເກີດຂຶ້ນພາຍໃນ ບ່ອນກາສິໂນດັ່ງກ່າວ ທັງຍັງໄດ້ເປັນສາເຫດເຮັດໃຫ້ທາງການລາວຕ້ອງທົບທວນແຜນ ການສ້າງຕັ້ງເຂດເສດຖະກິດພິເສດ ແລະເຂດສະເພາະອີກເທື່ອໃໝ່ ຢ່າງຮອບຄອບ ໃນທົ່ວປະເທດອີກດ້ວຍ ທັງນີ້ໂດຍທ່ານສົມສະຫວາດ ເລັ່ງສະຫວັດ ຮອງນາຍົກລັດຖະ ມົນຕີ ຜູ້ຊີ້ນຳວຽກງານເສດຖະກິດ ການຜະລິດ ແລະຈະລາຈອນ ໃນຖານະປະທານ ຂອງຄະນະກຳມະການຄຸ້ມຄອງ ເຂດເສດ ຖະກິດພິເສດ ແລະເຂດເສດຖະກິດສະເພາະແຫ່ງຊາດໄດ້ໃຫ້ ການຊີ້ແຈງງວ່າ ການຄຸ້ມຄອງເຂດເສດຖະກິດທັງ 10 ແຫ່ງ ໃນປັດຈຸບັນໄດ້ດຳເນີນໄປພາຍໃຕ້ສະພາວະ ທີ່ຍັງບໍ່ມີຄວາມ ຊັດເຈນໃນບາງດ້ານຕົວຢ່າງກໍຄື ການທີ່ອະນຸຍາດໃຫ້ມີບ່ອນ ກາສິໂນຢູ່ໃນເຂດເສດຖະກິດສະເພາະບໍ່ເຕັນແດນງາມນັ້ນ ໄດ້ເກີດບັນຫາອາຊະຍາກຳຫຼາຍຂຶ້ນນັບມື້ ຊຶ່ງກໍເຮັດໃຫ້ທາງ ການລາວຕ້ອງສັ່ງປິດບ່ອນກາສິໂນດັ່ງກ່າວນັບເປັນເວລາກວ່າ 2 ປີມາແລ້ວ ຍິ່ງໄປກວ່ານັ້ນ ຈາກບັນຫາດັ່ງກ່າວຍັງເຮັດໃຫ້ທາງການລາວໄດ້ຕັດສິນໃຈ ທີ່ຈະບໍ່ອະນຸຍາດໃຫ້ມີບ່ອນການິໂນ ຢູ່ໃນເຂດເສດຖະກິດພິເສດ ທີ່ຈະສ້າງຕັ້ງຂຶ້ນໃໝ່ໃນລະຍະຕໍ່ໄປອີກດ້ວຍ ໂດຍຈະອະນຸຍາດໃຫ້ມີບ່ອນກາສິໂນໄດ້ສະເພາະເຂດ ທີ່ມີຢູ່ແລ້ວເທົ່ານັ້ນ ດັ່ງທີ່ທ່ານສົມສະຫວາດ ໄດ້ໃຫ້ການຢືນຢັນວ່າ: ແຕ່ຢ່າງໃດກໍຕາມ ທາງການລາວກໍໄດ້ວາງແຜນການທີ່ຈະສ້າງຕັ້ງເຂດເສດຖະກິດ ໃຫ້ໄດ້ ບໍ່ນ້ອຍກວ່າ 20 ແຫ່ງພາຍໃນປີ 2015 ໂດຍເຂດທຳອິດກໍແມ່ນເຂດເສດຖະກິດພິເສດ ສະຫວັນ-ເຊໂນ ໃນແຂວງສະຫວັນນະເຂດ ທີ່ສ້າງຕັ້ງຂຶ້ນໃນປີ 2003 ຕິດຕາມດ້ວຍເຂດ ເສດຖະກິດສະເພາະບໍ່ເຕັນແດນງາມ ຢູ່ແຂວງຫລວງນ້ຳທາ ທີ່ສ້າງຕັ້ງຂຶ້ນໃນປີດຽວກັນ ແຕ່ທີ່ຖືວ່າໄດ້ມີການພັດທະນາຢ່າງໄວວາທີ່ສຸດ ກໍແມ່ນເຂດເສດຖະກິດພິເສດສາມ ຫລ່ຽມ ຄຳທີ່ເມືອງຕົ້ນເຜິ້ງ ໃນແຂວງບໍ່ແກ້ວດັ່ງກ່າວ ສ່ວນນະຄອນຫລວງວຽງຈັນ ກໍມີຢູ່ເຖິງ 5 ເຂດຄືນິຄົມອຸດສາຫະກຳ ແລະການຄ້າວຽງຈັນ -ໂນນທອງ ເຂດເສດຖະກິດສະເພາະດົງໂພສີ ເຂດເສດຖະກິດສະເພາະລ່ອງແຖ່ງ-ວຽງຈັນ ເຂດພັດທະນາກວມລວມຢຸ່ທີ່ເມືອງໄຊເສດຖາ ແລະເຂດເສດຖະກິດສະເພາະບຶງ ທາດຫລວງ ທີ່ລົງທຶນໂດຍບໍລິສັດຈາກຈີນອີກເຂດໜຶ່ງ ນອກຈາກນີ້ ລັດຖະບານລາວຍັງໄດ້ວາງເປົ້າໝາຍທີ່ຈະສ້າງຕັ້ງເຂອເສດຖະກິດພິເສດ ແລະເຂດເສດຖະກິດສະເພາະ ໃນເຂດແຂວງຕ່າງໆໃຫ້ໄດ້ທັງໝົດເຖິງ 41 ແຫ່ງ ໃນທົ່ວ ປະເທດອີກດ້ວຍ ຫາກແຕ່ວ່າກໍຍັງບໍ່ມີການກຳນົດຢ່າງຊັດເຈນວ່າ ຈະດຳເນີນການໃຫ້ ບັນລຸເປົ້າໝາຍດັ່ງກ່າວໄດ້ຢ່າງແທ້ຈິງເມື່ອໃດແທ້ ແຕ່ຢ່າງໃດກໍຕາມສຳຫລັບເຂດເສດຖະກິດ ທັງ 10 ເຂດທີ່ໄດ້ສ້າງຕັ້ງຂຶ້ນແລ້ວນັ້ນ ລັດຖະບານລາວໄດ້ອະນຸຍາດໃຫ້ສຳປະທານທີ່ດິນໄປແລ້ວ ຄິດເປັນພື້ນທີ່ລວມກັນ ກວ້າງກວ່າ 13,000 ເຮັກຕາ